**Трет јавен состанок на Агенцијата за аудио и аудиовизуелни медиумски услуги за 2019 година**

**Добиени ставови и мислења и став на Агенцијата по истите**

**24.09.2019 година**

Третиот јавен состанок на Агенцијата за аудио и аудиовизуелни медиумски услуги се одржа во просториите на Агенцијата, Палата Панко Брашнаров, на 24 септември 2019 година, со почеток во 12 часот.

Воведно обраќање имаше директорот на Агенцијата, д-р Зоран Трајчевски, кој ги презентираше активностите од изминатиот квартал, спроведени согласно Годишната програма за работа на Агенцијата. На состанокот беа презентирани наодите од Анализата на пазарот на аудио и аудиовизуелни медиумски услуги за 2018 година и новите инфографици за медиумска писменост - Зад насловите и Зад „лажните вести“.

На крајот на состанокот беше отворена панел дискусија, на која присутните имаа можност да постават прашања и да дадaт свои коментари.

**Панел дискусија: прашања и мислења од присутните**

***Драган Секуловски*** од Здружението на новинари на Македонија, ја пофали објавената Анализа на пазарот на аудио и аудиовизуелни медиумски услуги за 2018 година. Посочи дека ЗНМ секоја година ги користи податоците од оваа анализа, поради следење на трендовите на развојот на медиумите. Во однос на намалувањето на пазарот на радиодифузерите, побара коментар од Агенцијата - дали во догледно време се очекува позитивен тренд кога станува збор за медиумскиот пазар и развојот на радиодифузерите, и што треба да се промени во делот на регулативата за да има напредок на ова поле. Побара коментар и за проблемот со финансирањето на Агенцијата и МРТ за оваа година.

***Директорот на Агенцијата д-р Зоран Трајчевски****,* одговори дека во однос на финансиската состојба кај целата радиодифузна индустрија, проблемот со лошите финансиски резултати постои подолг временски период, а оваа година е драматично изразен. Доколку се направи анализа, ќе се види дека тоа во еден сегмент е поради намалените приходи на јавниот сервис. Вториот сегмент е тоа што до пред три години радиодифузерите имаа значителни приходи во вид на реклама од државните органи, а имаше и изборни циклуси. Во 2018 година немаше изборен циклус, и радиодифузерите добија одредени средства за медиумско претставување за Референдумот, кои се далеку помали од средствата кои ги добиваат за изборен процес. Ако се погледнат националните радија и телевизии, коишто емитуваат терестријално, кај нив се забележува позитивен финансиски резултат, додека кај регионалните и локални радиодифузери, како и кај телевизиите на национално ниво што емитуваат програма преку кабел или сателит, очигледни се лошите финансиските резултати. Во однос на проблемите што ги има МРТ, МРД и Агенцијата, тие ќе бидат поизразени следната година, бидејќи оваа година наспроти законската регулатива да се префрлаат о.8% до 1% од буџетот, на овие три институции соодветно со процентуалниот сооднос којшто е утврден во Законот, Владата префрла околу 0.56% на реализиран буџет. Иако помпезно беше најавено од премиерот и министрите задолжени за медиуми, дека со ребалансот на буџетот тие средства ќе бидат префрлени, сведоци сме дека такво нешто нема. Во однос на МРТ, следната година ситуацијата ќе биде уште полоша, бидејќи не се гледа некое придвижување во делот на рекламите.

***Драган Секуловски*** од Здружението на новинари на Македонија, дополни дека големи суми на средстава недостигаат оваа година во однос на минатата кај МРТ, МРД и Агенцијата, што може да се одрази на работата на овие институции коишто законски треба да бидат независни од Владата и државата, а особено во делот на финансирањето. Посочи дека до пред три години, анализата на пазарот содржеше дел за најголемите 50 рекламни огласувачи во медиумите, кој е важно да биде објавен, бидејќи доколку овие информации не беа објавувани во минатото, сигурно сеуште ќе постоеше владино рекламирање. Побара доколку е можно овие податоци да бидат објавени во вид на публикација.

***Директорот на Агенцијата д-р Зоран Трајчевски,*** посочи дека Агенцијата не добива податоци од радиодифузерите од каде тие ги добиваат рекламите и не располага со таков податок. Од 2015 година, Агенцијата во неколку наврати поднесе иницијативи до ресорното Министерството и до Секретаријатот за европски прашања да се направи мала измена во членот 15 од Законот за медиуми, а во однос на тоа радиодифузерите на годишно ниво да доставуваат до Агенцијата, ниво и структура од кои огласувачи ги добиваат рекламите. Досега од ниедна Влада немало интерес да се отвори ова прашање. Од податоците со кои располага последниве две години истражувачката агенција Нилсен, односно откако мери по новата методологија, се добива погрешна претстава, бидејќи официјалните ценовници што ги имаат телевизиите, со цените што ги потпишуваат договорите се дијаметрално спротивни и се добива сосема погрешна слика во однос на тоа кој е најголем огласувач. Агенцијата не знае по кој основ телевизиите ги добиваат другите приходи, субвенции или донации, ниту има законско право да го бара тој податок.

***Горан Лазаров од Евротинк*** постави прашање во однос наинфографикот Зад „лажните вести“ во делот на категоризацијата на влијание на 10-те заведувачки вести наведени во инфографикот, почнувајќи од неутрално, слабо, средно до силно влијание.

***м-р Сашо Богдановски од Секторот за програмски работи,*** појасни дека категоризацијата на влијание врз публиката е дадена како насока. Авторите на инфографикот се обиделе да дадат насоки за влијанието на 10-те видови заведувачки вести со детална експликација за секоја категорија, меѓутоа истите се дадени провизорно. Двата инфографика Зад „лажните вести“ и „Зад насловите“, можат да служат како средство за едукација особено на ученици и студенти и како потсетник на сите професионалци за тоа што значат лажните вести и начинот на степенување на заведувачките вести.

***Зоран Богатинов од МТВ,*** посочи дека на програмата на некои медиуми се забележани неправилности при титлувањето, преводот од друг јазик, користењето на македонскиот правоговор, и постави прашање дали во медиумите постојат лектори и дали Агенцијата има надлежност да провери дали медиумите имаат вработено лектори.

***Директорот на Агенцијата д-р Зоран Трајчевски,*** посочи дека Агенцијата нема надлежност да провери дали медиумите имаат лектори. Агенцијата првпат во 2014 година донесе подзаконски акт - Правилник за минимални технички, просторни, финансиски и кадровски услови, според кој медиумите се обврзуваат на вкупниот број на вработени кој треба да го поседуваат, посебно на новинарскиот кадар. Во работната верзија на овој подзаконски акт, беа предвидени поригорозни стандарди, меѓутоа поради финансиската положба на медиумите, подзаконски акт беше ублажен само во делот на новинарскиот кадар. Обврска за вработување на лектори, нема предвидено ниту во Законот ниту во подзаконските акти.

**Прилог**

**Листа на присутни на третиот јавен состанок за 2019 година**

|  |  |  |
| --- | --- | --- |
| **Листа на присутни учесници на третиот јавен состанок за 2019 година на Агенцијата за аудио и аудиовизуелни медиумски услуги** | | |
| Бр. | Име и презиме | Институција |
| 1 | д-р Зоран Трајчевски | Агенција за аудио и аудиовизуелни медиумски услуги |
| 2 | Зоран Фиданоски |
| 3 | м-р Драгица Љубевска |
| 4 | м-р Емилија Јаневска |
| 5 | м-р Емилија П.Камењарова |
| 6 | д-р Ивана Стојановска |
| 7 | Виктор Стојанов |
| 8 | Марина Трајкова |
| 9 | м-р Магдалена Д. Довлева |
| 10 | д-р Андриана Скерлев Чакар |
| 11 | м-р Ивона Мифушева |
| 12 | Билјана Б.Парлеева |
| 13 | Тања Лазороска |
| 14 | Валиде Јашари |
| 15 | Сања Г.Здравковска |
| 16 | Калина Стојановска |
| 17 | Благој Христов | Македонски Телеком |
| 18 | Вера Самарџиева | Македонски Телеком |
| 19 | Валентин Ѓуровски | АЕК |
| 20 | Игор Бојаџиев | АЕК |
| 21 | Марина Андреева | Институт Охрид |
| 22 | Ангела Николовска | Делегација на ЕУ |
| 23 | Марина Ивановска | СЕММ |
| 24 | Денис Сулејман | ЗНМ |
| 25 | Драган Секуловски | ЗНМ |
| 26 | Владимир Соколов | МИОА |
| 27 | Жаклина Величковска | МТСП |
| 28 | Емилија Гиноска | ДЗЛП |
| 29 | Зоран Богатинов | МТВ |
| 30 | Бојан Шашевски | Радио Моф |
| 31 | Александра Богдановска | Совет на Европа |
| 32 | Зоран Златковски | ВЕЗ |
| 33 | Сања Фрковиќ | Делегација на ЕУ |
| 34 | Горан Лазаров | Евротинк |